Stilurile parentale În psihologia dezvoltării a existat mereu o preocupare legată de modul în care părinţii îşi influenţează copiii. Cu toate acestea identificarea unor legături cauzale între anumite comportamente specifice ale părinţilor şi comportamente ulterioare ale copiilor este destul de dificilă. Unii copii deşi au crescut în medii foarte diferite pot să îşi dezvolte personalităţi foarte similare şi invers, copii care au crescut în aceiaşi familie pot contura personalităţi destul de diferite. În ciuda acestor dificultăţi, specialiştii au identificat anumite conexiuni între practicile parentale şi efectele acestora asupra copiilor. Creşterea şi educarea copiilor este o activitate complexă ce include o serie de comportamente specifice care acţionează individual sau în tandem pentru a produce nişte efecte la nivelul copiilor. Deşi anumite comportamente ale părinţilor cum ar fi pedeapsa fizică pot influenţa dezvoltarea copiilor, analizarea unor comportamente izolate poate conduce la concluzii înşelătoare. Mulţi cercetători au observat că anumite practici parentale specifice sunt mai puţin importante în predicţia stării de bine a copilului în comparaţie cu tiparul mai larg al practicilor parentale. Conceptul de stil parental se referă la variaţiile normale în încercările de control şi socializare a copiilor de către părinţi (Baumrind, 1991). Două aspecte sunt importante în această definiţie. În primul rând faptul că stilurile parentale descriu variaţii normale în practicile parentale, astfel ele nu ar trebui înţelese ca stiluri deviante de practici parentale cum ar fi cazurile de abuz sau neglijare. În al doilea rând Baumrind a pornit de la ideea că practicile parentale normale se învârt în jurul noţiunii de control. Deşi părinţii pot să difere în ce priveşte modul în care încearcă să controleze sau să-şi socializeze copiii şi în ce priveşte măsura în care fac asta, se presupune că rolul principal al părinţilor este de a influenţa, învăţa şi controla copiii. În ce priveşte conceptul de control este util să facem diferenţa între controlul comportamentului şi controlul psihologic. Barber (1996) definea controlul psihologic ca: „tentative de control care invadează dezvoltarea psihologică şi emoţională a copilului” prin utilizarea unor practici parentale de tipul: inducerii unor sentimente de vinovăţie, retragerea dragostei, ruşinare. Controlul comportamental se referă la aşteptările părinţilor ca regulile lor să fie respectate de copii şi ca aceştia să se comporte adecvat. Astfel, deşi stilurile parentale democratic şi autoritar ambele recurg la un control comportamental crescut, părinţii autoritari recurg şi la un control psihologic crescut în timp ce părinţii democratici nu. În anii 60 Diana Baumrind realiza un studiu pe 100 de copii preşcolari (Baumrind, 1967). Utilizând ca metode observaţia naturalistă şi interviul cu părinţii a identificat 4 dimensiuni importante ale comportamentului părinţilor: 1. Strategiile de disciplinare 2. Căldura şi apropierea 3. Stilul de comunicare 4. Expectanţele cu privire la maturitate şi control Pe baza acestor dimensiuni Baumrind a sugerat că majoritatea părinţilor prezintă unul din următoarele 3 tipuri de stiluri parentale: părintele autoritar, părintele democratic şi părintele permisiv. Cercetările ulterioare (Maccoby & Martin, 1983) au sugerat adăugarea încă a unui stil pe lângă cele trei propuse iniţial. Cele 4 stiluri parentale 1.Părintele autoritar Părintele care adoptă acest stil aşteaptă de la copil să urmeze reguli strict stabilite de părinţi. În caz contrar copilul este pedepsit. Aceşti părinţi nu explică copilului raţiunea pe care se bazează regulile singura „explicaţie” pe care o oferă fiind „Pentru că aşa am spus eu!”. Aceşti părinţi au aşteptări mari, dar nu sunt foarte atenţi la nevoile copilului. După Baumrind (1991) aceşti părinţi sunt orientaţi spre supunere şi statut şi se aşteaptă ca ordinele lor să fie executate fără explicaţii. 2. Părintele democratic În mod similar cu părinţii autoritari părinţii democratici stabilesc reguli şi se aşteaptă ca copiii să le respecte, însă o fac într-o manieră democratică. Aceşti părinţi sunt sensibili la nevoile copiilor şi le ascultă întrebările. Atunci când copiii nu se comportă aşa cum se aşteaptă ei, sunt mai iertători şi nu sunt atât de orientaţi spre pedeapsă ca şi părinţii autoritari. Baumrind considera că aceşti părinţi au standarde clare pentru comportamentul copiilor şi urmăresc măsura în care copiii le ating. Sunt asertivi, dar nu sunt intruzivi sau restrictivi. Metodele lor de disciplinare sunt suportive, mai degrabă decât punitive. Ei doresc ca copiii lor să fie asertivi şi responsabili, disciplinaţi, dar şi cooperanţi. 3. Părintele permisiv Părinţii permisivi mai sunt denumiţi şi indulgenţi, au foarte puţine aşteptări de la copii. Îşi disciplinează foarte rar copiii pentru că au expectanţe foarte scăzute cu privire la maturitate şi auto-control. După Baumrind (1991) părinţii indulgenţi sunt atenţi la nevoile copiilor dar nu au aşteptări clare de la ei. Sunt non-conformişti şi blânzi, nu impun copiilor un comportament matur, lasă la latitudinea copiilor procesul de auto-reglare, evită confruntările. Sunt în general apropiaţi de copii şi comunicativi adoptând de multe ori mai degrabă statutul de prieten al copilului decât cel de părinte. 4. Părintele neimplicat Părintele neimplicat nu are prea multe aşteptări de la copil, nu este atent la nevoile acestuia şi comunică destul de puţin. Deşi satisfac nevoile fundamentale ale copiilor, ei sunt în general detaşaţi de viaţa copilului. În cazuri extreme aceşti părinţi pot ajunge chiar să respingă sau să neglijeze nevoile copiilor. Impactul stimurilor parentale asupra copiilor Studiile au indicat faptul că stilul parental prezice starea de bine a copiilor în domeniile competenţei sociale, performanţei academice, dezvoltării psiho-sociale şi comportamentului problematic. În general măsura în care părinţii răspund la nevoile copiilor prezice competenţa socială şi funcţionarea psihologică a copiilor, în timp ce aşteptările părinţilor sunt asociate cu competenţa instrumentală şi controlul comportamental. (performanţa academică şi devianţa comportamentală) Stil parental .Impact stilul democratic Copiii şi adolescenţii ai căror părinţi adoptă acest stil se auto-evaluează şi au scoruri la evaluări obiective care indică o mai bună competenţă socială şi instrumentală decât copiii ai căror părinţi adoptă alte stiluri. (Baumrind, 1991; Weiss & Schwartz, 1996; Miller et al., 1993) Stilul neimplicat Copiii ai căror părinţi adoptă acest stil au cele mai slabe performanţe în toate domeniile. Stilul autoritar Aceşti copii au performanţe bune la şcoală şi nu au de obicei probleme comportamentale, dar nu prea demonstrează abilităţi sociale, au stimă de sine inferioară şi înregistrează nivele crescute de depresie. Stilul indulgent Aceşti copii au o mai mare probabilitate de a avea probleme comportamentale şi de a avea performanţe mai scăzute la şcoală, dar au stimă de sine ridicată, abilităţi sociale mai bune şi nivele mai scăzute de depresie. Este impresionantă consistenţa cu care este asociat în literatura de specialitate stilul parental democratic cu competenţe instrumentale şi sociale la copii şi nivele reduse ale comportamentelor problematice atât la fete cât şi la băieţi în toate etapele de dezvoltare. Beneficiile stilului parental democratic şi efectele detrimenţiale ale stilului parental neimplicat sunt evidente chiar de la nivel preşcolar şi continuă pe parcursul adolescenţei şi perioadei adulte timpurii. Deşi pot fi identificate diferenţe specifice în competenţele celor două grupuri de copii cele mai mari diferenţe apar între copiii ai căror părinţi sunt neimplicaţi şi cei ai căror părinţi sunt implicaţi. Weiss & Schwartz (1996) arată că există diferenţe şi între copiii ai căror părinţi sunt autoritari şi ceilalţi sunt la fel de consecvent prezente, dar ceva mai mici comparativ cu celălalt caz. La fel cum părinţii democratici reuşesc să păstreze echilibrul între aşteptările lor faţă de copii de a se conforma la reguli şi respectul faţă de individualitatea lor, tot aşa copiii ai căror părinţi sunt democratici au capacitatea de a păstra echilibrul între conformismul la cerinţele externe şi la aşteptările cu privire la performanţă şi nevoia lor de individualitate şi autonomie. Aşteptările părinţilor faţă de comportamentul şi performanţa copiilor par a fi un factor mai important în cazul băieţilor decât la fetelor (Weiss & Schwartz, 1996). În concluzie, stilul parental oferă un indicator robust care prezice starea de bine a copilului într-o varietate de situaţii. Atât sensibilitatea la nevoile copiilor, cât şi aşteptările părinţilor cu privire la performanţele acestora şi la comportamentul lor sunt importante pentru a fi un bun părinte. Stilul parental democratic care realizează un echilibru între aşteptări clare şi ridicate cu privire la comportament şi performanţă şi sensibilitatea la nevoile copilului şi recunoaşterea şi respectarea autonomiei copilului este unul din cei mai cosecvenţi predictori ai competenţei copilului încă din copilărie şi chiar şi în adolescenţă 